पाएं अपने शहर की ताज़ा ख़बरें और फ्री ई-पेपरडाउनलोड करें
फरीदाबाद. गर्मी से राहत व स्वस्थ रहने के लिए बर्फ डला ठंडा जो जूस आप मार्केट में पी रहे हैं, वह आपको बीमार कर सकता है। इस बर्फ की वजह से आप कई खतरनाक बीमारियों की चपेट में आ सकते हैं। जी हां, ऐसा स्वास्थ्य विभाग की रिपोर्ट कह रही है। जलजनित बीमारियों के बढ़ते प्रकोप को देखते हुए हाल ही में स्वास्थ्य विभाग द्वारा लिए गए पांच बर्फ की फैक्ट्री के सेंपल फेल आए हैं।
ये जिले की बड़ी बर्फ फैक्ट्री हैं। जो जूस, शिकंजी, पानी व शादी-पार्टी में बर्फ की सप्लाई करती हैं। ऐसे में इनके सेंपल फेल आने से अंदाजा लगाया जा सकता है कि जिस बर्फ को हम ठंडा समझकर प्रयोग कर रहे थे। असल में वह सेहत के लिए बहुत खतरनाक है।
14 में से 5 सेंपल फेल मिले : स्वास्थ्य विभाग की रिपोर्ट में जिले की पांच बर्फ बनाने वाली फैक्ट्रियों से लिए गए सेंपल फेल आए हैं। विभाग अब इन कंपनियों के खिलाफ कानूनी कार्रवाई करने की तैयारी कर रहा है। मई में विभाग की टीमों ने बर्फ की 14 फैक्ट्रियों से सेंपल लिए थे। इनमें से 5 सेंपल की रिपोर्ट फेल आई है। रिपोर्ट के अनुसार यह बर्फ प्रयोग करने लायक नहीं है।
दूषित पानी से बनाते हैं बर्फ : सेंपल रिपोर्ट में कॉलीफार्म बैक्टीरिया की पुष्टि हुई है। जो सेहत के लिए बहुत खतरनाक है। बिना क्लोरीनेशन पानी से बनाई गई बर्फ के इस्तेमाल से कई तरह की खतरनाक बीमारी हो सकती है। सेंपल रिपोर्ट आने के बाद पांचों फैक्ट्री संचालकों को नोटिस भेज दिए गए हैं। इन फैक्ट्रियों से बर्फ की सप्लाई जूस की दुकानों व पेय पदार्थ विक्रेताओं को की जाती है। ये सभी सेंपल बड़ी फैक्ट्री से लिए गए थे। यहां से रोज भारी मात्रा में बर्फ की सप्लाई होती है।
इन बातों का रखें ध्यान : बीके अस्पताल के वरिष्ठ चिकित्सा अधिकारी डॉ. वीरेंद्र यादव के अनुसार बाहर जूस, शिकंजी या पानी पीने से बचें। घर में ही जूस बनाकर पीना बेहतर होगा। घर का पानी साथ लेकर चलें। वही पिएं। इसके अलावा बर्फ का गोला, कोल्ड ड्रिंक में कच्ची बर्फ का इस्तेमाल न करें। ऐसी बर्फ के सेवन से आप जलजनित बीमारियों की चपेट में आ सकते हैं।
जानलेवा हो सकती है लापरवाही : विशेषज्ञों के अनुसार जलजनित बीमारियां काफी खतरनाक होती हैं। सही समय पर इलाज न लेने पर पीड़ित शख्स की जान भी जा सकती है। इससे डायरिया, पीलिया, हेपेटाइटिस ए और ई का खतरा। स्किन एलर्जी। ब्रेन पर असर। किडनी भी डैमेज हो सकती है। आंखों की रोशनी धीरे-धीरे मंद पड़ने लगती है। दांत पीले पड़ने लगते हैं। हड्डियां कमजोर होने लगती हैं।
बर्फ बनाने वाले कारखाना मालिकों को नोटिस भेजा गया है। इसके बाद भी अगर उन्होंने सुधार नहीं किया तो दोबारा सेंपल लिए जाएंगे। अगर ये सेंपल रिपोर्ट दोबारा निगेटिव आती है तो इन कारखानों को बंद करने की कार्रवाई की जाएगी।
-डॉ. पीसी आर्या, डिप्टी सिविल सर्जन
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn